Predlog SKLEP SVETA o dovoljenju Kraljevini Nizozemski, da uporabi ukrep z odstopanjem od člena 193 Direktive 2006/112/ES o skupnem sistemu davka na dodano vrednost /* COM/2012/0766 final - 2012/0355 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. V dopisih, ki ju je Komisija evidentirala 12. julija 2012 in 4. oktobra 2012, je Kraljevina Nizozemska (v nadaljnjem besedilu: „Nizozemska“) zaprosila za dovoljenje, da uporabi ukrep, ki odstopa od člena 193 direktive o DDV. V skladu s členom 395(2) direktive o DDV je Komisija z dopisom z dne 17. oktobra 2012 obvestila druge države članice o zahtevi Nizozemske. Z dopisom z dne 19. oktobra 2012 je Komisija uradno obvestila Nizozemsko, da ima vse informacije, ki so potrebne za presojo zahteve. Splošno ozadje Praviloma je oseba, ki je zavezana k plačilu davka na dodano vrednost davčnim organom v skladu s členom 193 direktive o DDV, davčni zavezanec, ki dobavlja blago. Namen odstopanja, ki ga je zahtevala Nizozemska, je naložiti navedeno obveznost davčnemu zavezancu, za katerega se dobave opravijo, vendar samo pod določenimi pogoji in izključno v primeru posebnih proizvodov, zlasti mobilnih telefonov, naprav z integriranimi vezji, igralnih konzol in osebnih računalnikov za mobilno uporabo. Glede na navedbe Nizozemske več podjetij znotraj teh trgovskih sektorjev utaja davke z neplačevanjem DDV davčnim organom po prodaji proizvodov. Vendar so njihovi kupci, ki so davčni zavezanci s pravico do odbitka, upravičeni do davčne olajšave, ker imajo veljaven račun. V skrajni obliki te davčne utaje se isto blago po „shemi vrtiljaka“ dobavi večkrat brez plačila DDV davčnim organom. Odstopanje bi izničilo možnost za tovrstne davčne utaje, saj bi se v skladu z njimi določilo, da je v teh primerih oseba, ki mora plačati DDV, oseba, ki se ji blago dobavi. Kar zadeva mobilne telefone in naprave z integriranimi vezji, je zahteva za odstopanje zelo podobna tisti, ki je bila odobrena Avstriji, Nemčiji, Italiji in Združenemu kraljestvu z Izvedbenim sklepom Sveta 2010/710/EU z dne 22. novembra 2010. Nizozemska je na podlagi inšpekcijskih pregledov nizozemske službe za davčne informacije in preiskave (Fiscale Inlichtingen- en Opsporingsdienst (FIOD)) tudi ugotovila preusmerjanje goljufij na igralne konzole ter prenosne in tablične računalnike, in zahtevala, da se ti proizvodi dodajo k dovoljenju za odstopanje. Dovolj visok prag v višini 10 000 EUR bi moral izključiti preusmerjanje goljufij v trgovino na drobno. Hkrati pa Nizozemska priznava, da individualna odstopanja z vse večjim področjem uporabe ne morejo zagotoviti zadovoljivega dolgoročnega odgovora na pojav goljufij v EU. Zato se Nizozemska strinja, da se odstopanje uporablja samo kratek čas in se prekine istočasno z zgoraj navedenim odstopanjem, tj. 31. decembra 2013, da bi se tako omogočila alternativna in bolj usklajena politika boja proti goljufijam na področju DDV v prihodnosti. V zvezi s tem bi se bilo za spremembo direktive o DDV treba sklicevati na predlog Komisije (COM(2009) 511), da se vsem zainteresiranim državam članicam omogoči uporaba obrnjene davčne obveznosti v zvezi z določenim blagom in storitvami, ki so dovzetni za goljufije, ne da bi bilo treba zaprositi za odstopanje. Ta predlog je bil delno sprejet z Direktivo Sveta 2010/23/EU z dne 16. marca 2010, vendar je omejen na zagotavljanje obrnjenih davčnih obveznosti za pravice do emisij toplogrednih plinov. Svet se je v izjavi za zapisnik zavezal k nadaljevanju razprav o drugih delih predloga. Komisija meni, da je edini ukrep, ki je lahko učinkovit na tem področju na ravni EU, sprejetje navedenega predloga, ne pa razdrobljeni pristop, ki temelji na posameznih odstopanjih, katerih vpliv na druge države članice morda ni zanemarljiv. Komisija zato poziva Svet, naj hitro nadaljuje ta pogajanja. V povezavi s predlogom o mehanizmu za hiter odziv (COM (2012) 428) bi se goljufije „neplačujočega gospodarskega subjekta“ na področju DDV tako obravnavale kratkoročno in dolgoročno. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Ocena učinka Namen predloga sklepa je boj proti utajam DDV in bo zato imel potencialno pozitiven učinek na prejemke DDV. Kljub temu bodo ukrepi vplivali na poslovanje, saj bo ureditev drugačna od ureditve pri običajni dobavi blaga. To bo pomenilo bolj zapleteno računovodstvo za podjetja, ki ne poslujejo izključno z blagom, ki je predmet tega odstopanja. Predvideni nadzorni mehanizmi bodo prav tako povzročili dodatne obveznosti za zadevni poslovni sektor. Zato je jasno, da to odstopanje ni v smislu poenostavitve iz člena 395 in sodi le v okvir preprečevanja utaj. 3. PRAVNI ELEMENTI PREDLOGA Povzetek predlaganih ukrepov Dovoljenje Nizozemski, da uporabi ukrep, ki odstopa od člena 193 direktive o DDV, kar zadeva uporabo mehanizma obrnjene davčne obveznosti za domače dobave določenega blaga. 4. PRORAČUNSKE POSLEDICE Predlog nima nobenih negativnih posledic za proračun EU. 5. NEOBVEZNI ELEMENTI Predlog vključuje določbo o prenehanju veljavnosti. 2012/0355 (NLE) Predlog SKLEP SVETA o dovoljenju Kraljevini Nizozemski, da uporabi ukrep z odstopanjem od člena 193 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1], zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisih, ki ju je Komisija evidentirala 12. julija 2012 in 4. oktobra 2012, je Nizozemska zaprosila za dovoljenje za uvedbo posebnega ukrepa, ki odstopa od člena 193 Direktive 2006/112/ES, kar zadeva davčne zavezance za davek na dodano vrednost (DDV). (2) V skladu s členom 395(2) Direktive 2006/112/ES je Komisija z dopisom z dne 17. oktobra 2012 obvestila druge države članice o zahtevi Nizozemske. Komisija je z dopisom z dne 19. oktobra 2012 Nizozemsko obvestila, da ima na voljo vse informacije, potrebne za presojo zahteve. (3) Člen 193 Direktive 2006/112/ES kot splošno pravilo določa, da je davčni zavezanec, ki dobavlja blago ali storitve, zavezan k plačilu DDV davčnim organom. Namen odstopanja, ki ga je zahtevala Nizozemska, je, da postane v določenih okoliščinah prejemnik dobavljenega določenega blaga zavezan k plačilu DDV v zvezi z določenimi proizvodi, zlasti mobilnimi telefoni, napravami z integriranimi vezji, igralnimi konzolami in osebnimi računalniki za mobilno uporabo. (4) Glede na navedbe Nizozemske številni trgovci v teh sektorjih storijo goljufiva dejanja s prodajo teh proizvodov brez plačila DDV davčnim organom. Vendar so njihovi kupci upravičeni do davčne olajšave, ker imajo veljaven račun. V najskrajnejši obliki se blago po shemi „vrtiljaka“ dobavi večkrat brez plačila DDV. V zvezi s tem je nizozemska preiskovalna služba zaznala preusmerjanje goljufij z mobilnih telefonov in naprav z integriranimi vezji na igralne konzole in osebne računalnike za mobilno uporabo. Odstopanje bi odpravilo možnost navedene oblike davčne utaje, saj bi se določilo, da je oseba, ki mora v teh primerih plačati DDV, oseba, ki se ji blago dobavi. (5) Da se zagotovi učinkovanje odstopanja in prepreči preusmerjanje davčnih utaj na prodajo na drobno ali na druge proizvode, bo Nizozemska uvedla obveznost primernega nadzora in poročanja. Poleg tega bi minimalen prag moral zmanjšati tveganje za preusmeritev goljufij v trgovino na drobno. (6) Dovoljenje velja samo zelo kratko obdobje, saj še niso pojasnjena vprašanja zlasti o morebitnem učinku mehanizma obrnjene davčne obveznosti na delovanje sistemov DDV v državah članicah, ki ga uporabijo, ali v drugih državah članicah. Datum izteka sovpada s koncem podobnih odstopanj, odobrenih v zvezi z mobilnimi telefoni in napravami z integriranimi vezji, da se omogoči razvoj naprednejše in bolj usklajene politike boja proti goljufijam v prihodnosti. (7) Odstopanje ne bo imelo škodljivega učinka na lastna sredstva Unije iz naslova DDV – SPREJEL NASLEDNJI SKLEP: Člen 1 Nizozemski se z odstopanjem od člena 193 Direktive 2006/112/ES dovoli, da kot osebo, ki je zavezana k plačilu davka, določi davčnega zavezanca, ki se mu dobavi naslednje blago: (a)......... mobilni telefoni kot naprave, ki so narejene ali prilagojene za uporabo v povezavi z licenčnim omrežjem in delujejo na določenih frekvencah, če so namenjeni kakršni koli drugi uporabi ali ne; (b)......... naprave z integriranimi vezji, kot so mikroprocesorji in centralne procesne enote, pred njihovo vgradnjo v končne proizvode; (c)......... igralne konzole, ki so zaradi svojih objektivnih lastnosti in glavnih funkcij namenjene igranju videoiger in drugih računalniških iger, ne glede na to, ali so namenjene drugi uporabi ali ne; (d)......... prenosni in tablični računalniki. Odstopanje se uporablja v zvezi z dobavo blaga, za katerega je obdavčeni znesek enak ali višji od 10 000 EUR. Člen 2 Kot pogoj za odstopanje od člena 1 Nizozemska uvede primeren in učinkovit nadzor ter obveznost poročanja za davčne zavezance, ki dobavljajo blago, za katero se v skladu s tem sklepom uporablja obrnjena obveznost. Člen 3 Ta sklep začne veljati na dan, ko je naslovnik o njem uradno obveščen. Ta sklep preneha veljati na dan začetka veljavnosti pravil Unije, ki vsem državam članicam omogočajo sprejetje takšnih ukrepov, ki odstopajo od člena 193 Direktive 2006/112/ES, vendar najpozneje 31. decembra 2013. Člen 4 Ta sklep je naslovljen na Kraljevino Nizozemsko. V Bruslju, Za Svet Predsednik [1] UL L 347, 11.12.2006, str. 1.